
			ÚVOD

			Koľko toho vieš o šušňoch?

			Áno, sú odporné a dospelí ti stále hovoria, že ich nemáš jesť. Hlien vo všetkých svojich podobách je však pre naše telo dôležitý a je to celkom fascinujúca záležitosť. Vedel/a si, že je bezpečné jesť šušne? Alebo že nie sme jediné tvory, ktoré si radi špárajú v nose? Aj roboty majú sople. Veľa slávnych ľudí si ich vyberá a konzumuje. Šušne sú skvelé, môžu byť zubnou pastou, ale aj ochranou pred žralokmi!

			Vieš koľko hlienu prehltneš každý deň bez toho, aby si si to vôbec uvedomil/a? Ktorým prstom si ľudia najradšej špárajú v nose? Prečo si niekto natiera tvár slimačím slizom? Kto vymyslel umelý sopeľ… a prečo? Ponor prstíky do strán tejto knižky a nazri do lepkavého a zábavného sveta šušňov, sopľov, chrchľov a hlienu. 

		

	
		

		
			I. ČASŤ

			Šušne a veda

			Čo je šušeň?

			[image: ]

			Najprv si ujasnime nechutné slovíčka.

			Hlien: Vedecký názov pre slizkú látku v našom tele s rôznou štruktúrou – od vodnatej až po tvrdé kúsky a všetko medzi tým.

			Sliznica: Tá časť tela, ktorá tvorí hlien. Hlien je lepkavý sliz, kým sliznica je žľaza, ktorá ho vyrába. Prečo sú si tie slová také podobné? Pretože slovenčina je už raz taká! Pozri sa na to z tej lepšej stránky – v slovníku máme hneď dve nechutné slová namiesto jedného.

			Spútum: Hustý, lepkavý hlien, čo sa pri chorobe hromadí v hrdle a pľúcach.

			Chrcheľ: To, čím sa stane hlien, keď ho vykašleš ľuďom do tváre.

			Výtok z nosa: Vedci takto slušne nazývajú hlien, ktorý je už dosť hustý na to, aby ste ho mohli vybrať prstom. Bežní ľudia to volajú…

			Sopeľ: Toto slovo existuje už veľmi veľa rokov, tak zostaňte verní tradícii a pokojne ho používajte.

			Šušeň: Je tuhší a hustejší než obyčajný sopeľ, je to taký nosový šuter.

			A teraz konečne slovo, ktoré by sme chceli počuť častejšie…

			Bezvreckovkový vysmrkanec: Vysmrkanie nosa bez vreckovky. Je to staré slovo používané najmä v Škótsku. Počíta sa ako bezvreckovkový vysmrkanec aj vyfúkanie nosa do oblečenia? 

			Šušne a psychológia

			Špáraš si v nose každý deň? Potom možno patríš medzi rinotilexomaniakov!

			Rinotilexia je vedecký názov pre vŕtanie sa v nose. Pochádza zo starogréckeho slova rhinos, čo znamená nos, a till, čo znamená kypriť zem lopatou alebo motykou smerom k exis – teda von. Spolu je to teda rhino-till-exis, teda niečo ako: nos-lopata-von, čiže vyhrabávanie nosa. Človek, ktorý si stále špára v nose, je teda noso-­špárací maniak, odborne nazývaný aj rinotilexo­maniak. To si presne ty.

			A ak po vybratí šušňa – pardon, po jeho „tilexizovaní“ – nasleduje aj jeho zjedenie, hovorí sa tomu mukofágia, zo slova mucus (hlien) a starogréckeho slova phagy (jesť). Nemohli to však nazvať hlienojedenie. Psychológovia sa však nezastavili. Každý z nás má toho jedného podivného uja, ktorý si pred tebou vytrháva chlpy z nosa. Tento zlozvyk sa volá rinotrichotilománia. Tricho znamená vlas, takže: nos-chlpy-vytrhávanie-šialenstvo. Našťastie neexistuje slovo pre jedenie chlpov z nosa. Lebo to by bolo už fakt odporné! 

			Zloženie šušňov

			To, čo máme v nose, je z viac ako deväťdesiatich percent voda a trochu soli. Okrem toho šušne obsahujú:

			3 % mucínov

			0,5 % proteoglykánov

			0,5 % lipidov

			1 % imunoglobulínov, lyzozýmov a albumínu

			Mucíny sú látky, ktoré robia hlien hustým, lep­kavým, a robia z tvojich nosných dierok ľudskú mucholapku, len s tým rozdielom, že namiesto múch chytajú baktérie.

			Proteoglykány sú mimoriadne lepkavé molekuly cukru. Možno práve oni sú tou tajnou ingredienciou, ktorá dodáva sopľu jeho špecifickú chuť.

			Lipidy sú tuky, ktoré sa nachádzajú v každej bunke tela. Áno, aj tvoje bunky sú tučné.

			Imunoglobulíny možno znejú hrôzostrašne, ale oveľa desivejšie sú pre mikróby, ktoré likvidujú v hliene.

			Lyzozýmy sú enzýmy, ktoré zabíjajú baktérie. Nachádzajú sa aj v slzách, aby chránili tvoje oči.

			Albumín je zahusťovadlo – rovnaké ako vo vaječnom bielku. Takže ak ti znie kombinácia mucholapky, tuku, globulínov, sĺz a surových vajec chutne, potom môže byť šušeň pre teba tou pravou pochúťkou. 

			Na čo slúži hlien?

			Hlien môže byť odporný, ale zachytáva ešte nechutnejšie veci ako bacily, prach a zvieracie chlpy, aby sa ti nedostali do pľúc. Hlien tiež pomáha nášmu čuchu. Vo vzduchu poletujú maličké čiastočky a chemikálie, ktoré by mohli len tak preletieť okolo čuchových buniek v nose. Keď sa však zachytia do hlienu, nos má čas ich preskúmať a poslať mozgu informáciu, či ide o niečo nebezpečné, alebo niečo príjemné. Predstavte si, že by ste necítili vôňu čerstvo upečeného čokoládového koláča, pretože ste si vyšpárali všetky šušne z nosa a neostalo tam nič, čo by tam malo robiť svoju prácu! Prečo je ho niekedy ale tak veľa?

			Nádcha alebo chrípka: Keď máme v tele vírusy, telo vytvorí veľa sopľa, aby ich vyplavilo von.

			Alergia: Telo sa zbavuje prachu, peľu alebo zvieracích chlpov.

			Chladné počasie: V chladnom počasí sa cievy v nose rozšíria, aby zohriali studený vzduch, než vojde do pľúc. Väčšie prekrvenie spustí tvorbu sopľov, ktorý často skončí na tvojich rukaviciach.

			Plač: Niektoré slzy stečú popod oči rovno do dutín. Tam zriedia sopeľ a ten potom tečie prúdom ako z vedra. Je na čase, aby sopeľ dostal trocha viac rešpektu! 

    Vážení čtenáři, právě jste dočetli ukázku z knihy Veľká kniha šušňov.

    Pokud se Vám ukázka líbila, na našem webu si můžete zakoupit celou knihu.

